## L’aeroport de Castelló reunix a Oviedo operadors turístics per a promocionar la ruta aèria Castelló-Astúries

*** Prop de 70 representants d’agències de viatges i empreses turístiques assistixen a l’esdeveniment celebrat en la Cambra de Comerç d’Oviedo
* La connexió aèria, operada per Volotea, funciona durant la temporada d’estiu amb dos freqüències setmanals**

L’aeroport de Castelló, en col·laboració amb les cambres de comerç de Castelló i Oviedo i el Patronat de Turisme de la Diputació de Castelló, ha dut a terme una acció promocional a Oviedo per a donar a conéixer als operadors turístics del Principat la ruta aèria Castelló-Astúries i la destinació Castelló.

L’esdeveniment ha tingut lloc en la Cambra de Comerç d’Oviedo i ha reunit prop de 70 representants d’agències de viatge, empreses turístiques i institucions.

El director general d’Aerocas, Justo Vellón, ha explicat que l’objectiu de la presentació ha sigut que els operadors turístics d’Astúries “coneguen millor l’àmplia i variada oferta de la destinació Castelló, així com les facilitats que oferix l’aeroport, que constituïx una porta d’entrada immillorable a la província i a la resta de la Comunitat Valenciana”.

Segons ha assenyalat, “les agències de viatges, en la seua condició de prescriptors turístics, són uns aliats valuosos, per això és tan important que disposen de tota la informació”.

“L’objectiu és aconseguir la consolidació d’esta ruta per a potenciar la mobilitat entre els dos territoris i un transvasament de turistes en els dos sentits”, ha afegit.

El director general d’Aerocas ha recordat que la ruta aèria Castelló-Astúries, operada per Volotea, funciona, durant la present campanya d’estiu, amb dos freqüències setmanals, amb vols els dimarts i dijous. La duració del trajecte és d’una hora i vint minuts.

L’acte de presentació ha comptat també amb la intervenció dels presidents de les cambres de comerç de Castelló i Oviedo, M. Dolores Guillamón i Carlos Paniceres, respectivament, i de la gerent del Patronat Provincial de Turisme de la Diputació, Virginia Ochoa.

Fecha: 18/06/2025